## Pravilnik o načinu obavljanja prijevoza opasnih tvari u pomorskom prometu

### NN 79/1996 (26.9.1996.), Pravilnik o načinu obavljanja prijevoza opasnih tvari u pomorskom prometu

# **MINISTARSTVO POMORSTVA,**

# **PROMETA I VEZA**

Na temelju članka 99. u svezi s člankom 119. točka 3. Zakona o prijevozu
opasnih tvari ("Narodne novine", br. 97/93), ministar pomorstva, prometa
i veza, u suglasnosti s ministrom unutarnjih poslova i ministrom zdravstva,
donosi

## **PRAVILNIK**

### **O NAČINU OBAVLJANJA PRIJEVOZA OPASNIH TVARI U POMORSKOM PROMETU**

Članak 1.

Ovim pravilnikom propisuje se način obavljanja prijevoza opasnih tvari
pomorskim brodovima i brodicama namijenjenim za gospodarske svrhe.

Članak 2.

Opasne tvari u smislu ovoga pravilnika razvrstane su u klase od 1. do
9., propisane člankom 2. Zakona o prijevozu opasnih tvari ("Narodne novine",
br. 97/93).

Članak 3.

Prilikom prijevoza opasnih tvari pomorskim brodovima osim mjera sigurnosti
propisanih ovim pravilnikom, odgovarajuće se primjenjuju odredbe Pravilnika
o rukovanju opasnim tvarima, uvjetima i načinu ukrcavanja i iskrcavanja
opasnih tvari, rasutog i ostalih tereta u lukama, te načinu sprečavanja
širenja isteklih ulja u lukama ("Narodne novine", br. 108/95).

Članak 4.

Prilikom obavljanja prijevoza opasnih tvari putničkim i teretnim brodovima
odgovarajuće se primjenjuju slijedeći međunarodni dokumenti s njihovim
kasnijim izmjenama i dopunama:

- Međunarodna konvencija o zaštiti ljudskih života na moru, 1974. Glava
VII - Prijevoz opasnih tereta;

- Međunarodnog pomorskog kodeksa (IMDG Code) sa Dodatkom;

- Međunarodnog kodeksa za gradnju i opremanje brodova za prijevoz ukapljenih
plinova (IGC Code);

- Međunarodnog kodeksa za gradnju i opremanje brodova za prijevoz opasnih
kemikalija u razlivenom stanju (IBC Code 1983);

- Kodeks za gradnju i opremanje brodova za prijevoz opasnih kemikalija
u razlivenom stanju (BCH Code 1985); i

- Tehnička pravila Hrvatskog registra brodova koja se odnose na prijevoz
opasnih tvari.

Članak 5.

Putničkim i teretnim brodovima smiju se prevoziti opasne tvari samo
uz potvrdu/svjedodžbu o sposobnosti broda za prijevoz tih tvari, izdanu
od Hrvatskog registra brodova i odobrenje nadležne lučke kapetanije.

Putničkim i teretnim brodovima koji ne obavljaju međunarodna putovanja
iznimno se može odobriti prijevoz opasnih tvari ako se te tvari prevoze
bez putnika.

Članak 6.

Brodicama namijenjenim za gospodarske svrhe (osim za prijevoz putnika)
koje ne obavljaju međunarodna putovanja smiju se prevoziti opasne tvari
samo uz potvrdu o sposobnosti brodice za prijevoz tih tvari, izdanu od
Hrvatskog registra brodova i odobrenje nadležne lučke kapetanije.

Članak 7.

Brodicama za gospodarske svrhe namijenjenim za prijevoz putnika koje
ne obavljaju međunarodna putovanja iznimno se može odobriti prijevoz opasnih
tvari ako se te tvari prevoze bez putnika, samo uz potvrdu o sposobnosti
brodice za prijevoz tih tvari izdanu od Hrvatskog registra brodova i odobrenje
nadležne lučke kapetanije.

Članak 8.

Pošiljatelj koji predaje otrove i radioaktivne tvari na prijevoz dužan
je za svaku pošiljku ove tvari ispostaviti prijevozniku odobrenje za prijevoz
koje je izdalo nadležno tijelo.

Za radioaktivne tvari osim odobrenja iz stavka 1. ovoga članka, potrebita
je potvrda stručne organizacije ovlaštene od Ministarstva zdravstva za
poslove zaštite od ionizirajućih zračenja.

Članak 9.

Sukladno članku 112. stavak 2. Zakona o prijevozu opasnih tvari ("Narodne
novine", br. 97/93) inspekcijski nadzor nad provođenjem ovoga Pravilnika
obavljaju inspektori sigurnosti plovidbe Ministarstva pomorstva, prometa
i veza i lučkih kapetanija.

Članak 10.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-01/95-01/110
Urbroj: 530-01-96-2
Zagreb, 28. svibnja 1996.

Ministar **mr. Željko Lužavec,** v. r.

Pravilnik, NN 79/1996-1385